תקיפה לאור יום בעפולה: המשטרה חוקרת תלונה של נהגת, בת 31, שטוענת כי הותקפה אתמול (שישי) עד זוב דם על ידי נהג ברחוב שרת בעפולה. בסרטון שעלה לפייסבוק, נראה החשוד מנסה להיכנס לרכבה של האישה, כשעוברת אורח מנסה למנוע ממנו לעשות זאת. החשוד לבסוף מצליח להיכנס לרכב, ואז היכה אותה לכאורה, אולם מהזווית בו התיעוד צולם לא ניתן לראות את התקיפה עצמה.
בפוסט בו עלה תיעוד התקיפה נטען כי האירוע החל כשהגבר חסם את הכביש עם רכבו והאישה צפרה לו. "בתגובה, הוא יצא מהרכב, תקף אותה, שבר לה את האף וגרם לה לדמם", נכתב בפוסט, וצורפה אליו גם תמונה של האישה לאחר התקיפה, כשפניה מלאות בדם. עוד נטען בפוסט כי האישה נשלחה לחדר מיון, וצוין כי "רק אישה אחת ניסתה לעצור את התוקף. כל השאר נשארו ברכבים".
האישה נפצעה קל מחבלות בפניה ופונתה לבית החולים העמק שבעפולה.החשוד אותר לאחר כמה שעות חיפושים בנמל התעופה בן גוריון, לאחר שככל הנראה, לפי המשטרה, ניסה לברוח מגבולות המדינה. החשוד, תושב עפולה בן 27, נעצר, ובצאת השבת יובא לדיון בבקשה להאריך את מעצרו בבית משפט השלום בנצרת.